
Мария Николчовска 


Традиционната земеделска обичайно-обредна система на родопското населе- 
ние, както и на българите от цялата етническа територия, е структурирана от 
обичаите и обредите, свързани със сеитбата, жътвата, вършитбата, брашното 
и първия хляб от новата реколта. Традиционният празничен календар отчита 
етапите на вегетация и зрялост на отглежданите култури и най-вече на житото, 
като посочва практическите и ирационални начини за опазване, продуциране и 
придобиване на максимално богат приплод. Слънчевата цикличност определя 
характера на българския традиционен празнично-обреден календар. 

Названието жито в българския език е събирателно и се отнася за зърнените 
култури, от които се приготвя хляб — пшеница, ръж и ечемик. В целите Родопи 
по традиция се сее зимно и лятно жито. В нископланинските родопски селища 
(селата на Благоевградско, Хасковско, Кърджалийско) то се нарича още зимни- 
ца и летница. Зимницата е пшеницата с нейните многобройни разновидности: 
червенка, сарийца, маджурка, къзълджа, капладжа. Към летницата спадат 
ръжта и ечемика. Във високоплананския пояс на Родопите (Смолянско) отглеж- 
дат зимна и лятна ръж, зимен и летен ечемик, арпа. От смляната сърцевина на 
лятната ръж там приготвят хубав ръжен хляб. От препечената лятна ръж се до- 
бива ровена кафица, ръжено кафе. От ечемик и царевица или от ръж и царевица 
се приготвя ароматен хляб. 

Сеитбата на зимното жито по ниските склонове на планината се извършва в 
периода от Кръстовден (14. 09.) до Димитровден (25. 10.), като най-напред се 
засява зимната ръж. Тя съвпада по време с беритбата на царевицата и гроздето. 
В някои високопланински райони на Родопите се сее само зимно жито, както 
тук наричат зимната ръж, тъй като пшеницата не издържа на студения климат”. 
Сеитбата по тези места започва още след Преображение (6. 08.). В Пазарджиш- 
ко Голяма и Малка Богородица (15. 08. и 08. 09.) са своеобразен праг в кален- 


1 Статията е подготвена въз основа на теренен материал, събран от автора по време на прове- 
дената през 80-те години на ХХ в. от Етнографския институт с музей — БАН комплексна етно- 
графска експедиция в Родопите и предаден в Научния архив на ЕИМ. Архивните единици, които 
съхраняват тази информация, са: 236-Ш; 237-11; 238-Ш; 239-Ш; 240-Ш; 241-Ш. Първата част на 
изследването е публикувана в кн. 2 на сп. „Българска етнология“ от 2006 г. 


2 Селата Мугла, Триград, Петково, Малка Арда, Полковник Серафимово. 

дарното време, след който е необходимо да се започне сеитбата. Изразът „за- 
почват до орат по Кръстовден“ е типично за Родопите обозначаване на сеитбата 
под орало, каквато е есенната сеитба. В народните представи това е първата 
оран след многократното оране на земята за угарене през лятото, когато се по- 
сява семето (Николова 1999: 26-28). По традиция есенната сеитба в Родопите 
трябва да приключи до Димитровден или символично казано: След Димитров- 
ден оралото трябва да бъде на сушина под стряхата на плевнята. Ако кли- 
матичните условия позволяват и след тази дата да се сее, продължават, но с лет- 
ница, тъй като времето за бране на зимницата до първия сняг е съкратено. 

В българската етническа територия Симеоновден (1. 09.) е ознаменуван като 
начало на есенната сеитба, от него започва Стопановата нова година, той е 
Симеон орачо (Михайлова 2002: 210). Независимо от това есенната сеитба е 
фиксирана в много широки граници в зависимост от фазата на луната и подхо- 
дящия ден от седмицата, от Голяма и Малка Богородица, Симеоновден и Кръс- 
товден. Кръстовден като най-предпочитан момент за началото на есенната се- 
итба в Родопите стои най-близко до деня на есенното равноденствие — 22. 09. 
Посятото в земята жито прави своя преход към нов цикъл от спиралата: живот 
-- смърт — живот в унисон с извършващия се в природата космически кръго- 
врат. То преминава през световете: умира в света на мъртвите, в отвъдното из- 
вършва своята метаморфоза и чрез прорастването възкръсва към нов жизнен 
цикъл (Михайлова 2002: 218, 225). 

Съвместният живот на християни и мюсюлмани в Родопите и по-съвърше- 
ният християнски календар, отчитащ слънчевите цикли, а не лунните, както при 
мюсюлманския, обясняват честото внимание на мюсюлманите към християн- 
ския календар. Аграрната практика на последните поднася примери на ориенти- 
ране на стопанската им дейност спрямо християнския календар). 

От особена важност за резултатния завършек на работата, на изминалия 
етап от време е първият ден, както и фазата на луната. Най-типична е практи- 
ката сеитбата да започне в понеделник или четвъртък при пълна месечина“. В 
някои части на Родопите, Асеновградско, съществува поверие да не се изнася 
семе между Петковден и Димитровден, тъй като тези дни са опасни и нечисти. 


Зз Мюсюлманите в Родопите, българи и турци, определят началото на есенната сеитба и на оста- 
налите земеделски дейности спрямо отстоянието им от двата основни годишни празника — Ад- 
релез и Касъм, равен на християнския Димитровден. Според тях началото на есенната сеитба 
започва два месеца преди Касъм. Наред с това в мюсюлманския календар съществуват още 
два върхови момента — Среде зима и Среде лято, когато е най-студено и когато е най-горе- 
що, важни ориентири при отчитане на стопанското време. Мюсюлманите от Родопите знаят, че 
земята се затопля и могат да сеят пролетниците, щом паднат черупки от великденските яйца, 
след Паскеле гюн. Ръжта узрява от Алиндень сетня, след Илинден (Смолянско). В с. Смилян 
казват: Гледаме до Петровден да приключим с копача, да са не запетрюва мисиря, не рас- 
те го зариеш подир Петровден. Във Велинградско знаят, че зажонват Среде лято, кога е 
Петровден, га не се пали огън. 


4 Сеитбата трябва да започне в понеделник или четвъртък на пълна месечина (Хасковско). В 
Полковник Серафимово предпочитат за начало на сеитбата вторник като тежък ден, за да е 
тежко житото. В сряда и петък не се започва работа, защото се смятат за лоши дни, не се сее и 
когато месечината е на кратеж, защото семето се загубва и не пониква. Петък още е лош ден 
за сеитба, защото е празник за мюсюлманите. Събота е тежък ден и не се сее, защото седми- 
цата е на свършек. 

Те съответстват на Мръсните, Погани дни между Коледа и Водици или през То- 
доровската или Сирната неделя, когато съществува опасност от вредоносното 
въздействие на нечисти сили върху сеитбата и успешното развитие на посевите 
(Попов 1994: 114). За да се неутрализира тяхното влияние, семето от първия 
ден на сеитбата се освещава в църквата на Петковден. 

Отделянето на жито за семе се обуславя от особеностите на земеделската 
практика в различните региони на Родопите. Хубаво зърно за семе се отбира 
чрез теглене на клас или чрез очукване на едрото жито, наричано първенаж, 
от снопите. В много райони на Родопите овършаното жито се мие след хармана 
и по време на миялката се отделя едрото зърно за семе. Отбраното чрез тези 
различни способи едро зърно за семе на следващата година се засява отделно. 
Добитото по този начин сортирано жито се използва единствено за семе. Така 
семето не се израдява и измята. Когато се изважда семето, се извършват ва- 
жни рационални и магически действия, осигуряващи плодородие и предпазване 
на посевите от плевели и главня. Къщите се почистват, стопаните се измиват и 
преобличат, в деня на сеитбата сеячът е облечен с бяла риза. Известно време 
преди сеитбата се спазва сексуално табу, за да се предпази нивата от плевели 
(Николова 1999: 30). Семето се изважда вечерта преди сеитбата и пренощува 
под звездите или много рано преди разсъмване в самия ден. Отделя се толкова 
семе, колкото ще се засее в първия ден и се насипва в чувал, дисаги, цедилка. 
Най-напред то се разбърква с шепа пепел против главня. Обеззаразяването със 
син камък и триоренето за отделянето на примесите са операции, появили се 
късно в земеделската практика. Дървесната пепел като остатъчен продукт от 
огъня във вярванията на народа е мощно очистително средство. Наред с това 
тя е позната като средство за подхранване на почвата. В практиката да се раз- 
бърква семето с пепел прозира традицията да се използва пепелта от огнището 
по време на Бъдни вечер от бъдника и от останалите кадени трапези и поган- 
ската пепел от Мръсните дни за предпазване и стимулиране на плодовитостта 
на житото. Като вещ от Рожденственските празници, наситена с енергията на 
мощния космически преход, раждането на новото слънце, тя е носител на витал- 
ност и чистота. Използването на палешника за прекадяване на бъднивечерската 
трапеза с обредните хлябове с пластични изображения на харман с купи снопи, 
на рало с воловете и орача, използването на ралицата на ралото за направата 
на зооморфната фигура на камилата деве по време на маскарадните игри през 
поганите дни, свързват есенната сеитбена традиция с обредите на преход, като 
наред с това съдействат за опазване, очистване и продуциране на новата рекол- 
та (Михайлова 2002: 218). 

Друга важна съставка, прибавена в семето през първия сеитбен ден, е стри- 
тият на зърна чаталест клас, запазен от жътвата, известен в Родопите с наз- 
ванието майка, матица, мая на нивата. Наред с това към семето се оронват и 
зърна от житната брада, гребенчето, колизмичката — украшения от житен 
клас, които момите изплитат и пазят при чеиза си. За да се стимулира плодови- 
тостта на семето, към него се прибавят още семена и плодове от други плодо- 
дайни култури като фасул, нахут, леща, сусам. За да е едро житото, към семето 
се прибавят още орехи, бадеми, лук, да е червено, чесън да го пази и да братява. 
В Кърджалийско турското население поставя в семето дори варено яйце, за да е 

едро житото и парче желязо, стар ключ, пирон или петала, за да е здраво като 
желязото. Изброените предмети, които се поставят в семето за стимулиране на 
плодовитостта, представят богатия сбор от народни вярвания в различните части 
на Родопите за знаковата символика на аграрните продукти и предпочитанията 
към едни или други от тях в обредността. Тъй като времето на първата сеитба 
съвпада с времето на гроздобер, е установена забрана да се яде черно грозде 
поне в първия ден на сеитбата, за да се предпази житото от главня. Забраната да 
се пипат и гледат предмети с черен цвят е валидна навсякъде: не се обличат чер- 
ни дрехи (сеячът в този ден е с бяла риза), не се употребяват черни съдове, не 
се пали огън, за да не изгори реколтата, снопите, не се дава нищо в заем или при 
каквато и да е друга уговорка на съседите, за да се запази целостта на реколта- 
та. В някои региони на Източните Родопи стопанката, облечена с чисти дрехи и 
препасана със сребърен колан, отсява житото за семе. В по-старо време насип- 
ването му в дисагите ставало през сребърен колан, за да е чисто като среброто 
новото жито. Почти навсякъде в Родопите се меси малко колаче с дупка по сре- 
дата, през която се пресипва семето в дисагите. В с. Триград при насипване на 
семето през колачката с дупка всеки член на семейството се изрежда да сложи по 
една шепа зърно през дупката на колачето, съпроводено с наричането: Колкото 
зърна, толко кила. В селата на Хасковския регион колачето халка наподобява 
змия и се нарича змиорка, през него също се пресипва семето. Хлебчето змиор- 
ка и прекарването на семето през него наподобява запазената старинна практика 
да се сипва семето през суха глава на змия, убита през март по Благовещение 
или между Голяма и Малка Богородица, типична за Старозагорско, Чирпанско, 
Варненско, Търновско и др. (Николова 1999: 36). В Хасковско, Свиленградско 
и Ивайловградско на дисагите, в които е насипано семето, се зашива сребърна 
пара, шейсетак, шийнатко да е житото, да е от хубав сорт. 

Семето за посев се насипва в дисаги, чувал или цедилка, в зависимост от 
това как ще се пренесе то до нивата. При семето се поставя малкото колаче с 
дупка, през което е пресипано то, както и питата за орача и колачетата за воло- 
вете. Едно от малките колачета, цяло с просфорник отгоре, остава при семето 
в дисагите до края на сеитбата, като след приключването се оставя при остана- 
лото жито в хамбара. 

Питата за орача, наричана суха пита (Хасковско), ломник (Асеновградско), 
цалка пита (Смолянско), се меси в тъмно в първия ден на сеитбата, като се 
опича в пепелта. Тя е без квас — прясна пита. В Хасковско тя се замесва с во- 
дата, в която е изпрана кърпата, с която стопанинът е събирал гергьовденска 
роса по време на обидането на нивите на Гергьовден. Плодоносната роса от 
Гергьовден чрез питата се вплита в магическата обредна практика по време на 
първия сеитбен ден, за да се умножи продуциращата сила на изпълнявания ри- 
туал и да се предпази бъдещата реколта от примамване от магьосници. 

В Хасковско в първия ден се изпича голяма пита за вкъщи, наричана Госпо- 
дьова пита, която е предназначена за членовете на семейството. Сред бълга- 
рите мюсюлмани в деня на първата сеитба се раздават малки хлебчета — фу- 
дулки за садако, за омилостивяване на сайбията и за предпазване на нивите от 
градушка и суша. 

Обредните питки за първата сеитба у християнското население в Родопите 

се просфорясват и прекадяват с тамян, преди да бъдат разчупени, защото га не 
е просулено, не е накадено, не е видяно (Царева ливада, Хасковско). 

В Родопите, както и на много други места в Южна България, е характерна 
практиката да се поставят на рогата на воловете малки колачета с дупка — на 
всеки рог по едно колаче или само на десния рог едно или две такива хлебчета. 
В Смолянско те се наричат марудници. Колачета на рогата на воловете се по- 
ставят и от тракийските и малоазийските българи, населяващи от началото на 
ХХ в. територията на Източните Родопи. 

Обредните практики за почитането и подчертаването особената роля на 
впрегатния добитък при сеитбата през първия ден отразява отношението на се- 
лянина към неговия добитък, участващ наравно в осигуряване на плодородието. 
Животните задължително се почистват, сресват и се закичват с китки, вързани 
с червен конец и чесън. В с. Старцево на излизане от дома стопанката закичва 
воловете и орача с клонче от дива дюля, от дуньово, за да са предпазени по пътя 
до нивата и на нивата от уроки при среща с повторак — човек, засукал повтор- 
но. В с. Полковник Серафимово слагат венци от здравец на рогата на воловете 
и ги карат със сурова букова пръчка до нивата. Така орат цял ден. Вечерта вен- 
ците остават на нивата. В Ивайловградско на рогата на воловете връзват червен 
конец от мъжки пояс? и обикалят в кръг. Готовият за тръгване впряг с натова- 
реното семе и рало на колата се прекадява с въглени и пепел или със запалено 
кандило (Дражева 1994: 211). Навсякъде изпращането на сеяча е съпроводено 
с вербална благословия: Хайде, Боже, поможи, както са тръгнали, тъй да се 
върнат. 

На излизане от дома стопанката отваря широко портата и излива вода пред 
краката на сеяча: Зь му личне ода в ногите по ода да му върви (с. Царева лива- 
да). По високите части на планината сеячът отнася семето на гръб, ако нивата е 
близко, следван от волския впряг, като ралото е закачено с ралицата за каиша 
или привоя на хомота, а воището се сурне отзад по земята. Ако нивата е далеч, 
семето се насипва в дисаги и се отнася с кон. В по-ниските части на Родопите 
ралото се отнася, качено на колата с воловете. Портата остава отворена до за- 
връщането вечерта. 

Според традиционните народни представи на родопското население, а и в 
цяла България, пътят до нивата е изпълнен с опасности. Той е външно, чуждо 
пространство, отвеждащо от културния свят на селото към неговата граница, 
пространството на маргиналиите (Михайлова 2002: 219-220)7. Най-добре е сея- 
чът да не среща никой по пътя, затова тръгва рано, когато хората спят. Те знаят, 


5 Семантиката на пояса в българската традиция, носещ знаците на родовото потекло, от една 
страна и на смяна на статуса и успешния преход в ново състояние, от друга, предопределя пътя 
на сеяча в правилната продуцираща посока, към която той поема в обреда (Михайлова 2002: 
201; Николова 1999: 31). 


6 Известно е, че кръгът е универсален символ, който означава цялостност, съвкупност, едновре- 
менност, цикличност (Енциклопедия на традиционните символи 1993: 103). 


7 Според В. Николова пътят до нивата съдържа семантиката на раждането и половия акт. Цяла- 
та сеитба представя еднократно брачно свождане. Действията при първата бразда представят 
брачното свождане. Пътят, свързващ дома и нивата, става медиатор между двата свята. Схва- 
щането на оранта и сеитбата като брачен акт е изказано в научната литература отдавна (Нико- 
лова 1999: 240-242). 

че в деня на първата сеитба срещите са нежелани и изчакват орачите да изля- 
зат по нивите. Особено вредоносна е срещата на сеяча с паратка — с човек с 
празно или жена с празни бакъри; с повторак, повторник (засукал повторно), 
за който се вярва, че е с лоши очи и може да урочаса хора и добитък; с бездетна, 
ялова жена и т.н. В Родопите се знае кои хора в селото са с лоша среща, с лоши 
очи. Те от своя старана се стараят да не спират погледа си върху останалите, 
особено върху малките деца и животните. Ако бъде прекосан пътят на сеяча до 
нивата от такива хора или от други, вярват, че ще стане куцузлук: ще се счупи 
нещо по ралото, брандука, жеглата, каиша или най-лошото — вол да падне в 
браздата. Практиката да се неурализира въздействието на „лошата среща“ вър- 
ху орача и воловете чрез словесна формула е позната до късно в Родопите. 

Като пристигне на нивата, орачът разпряга воловете да починат, сяда и той 
да чака изгрева на слънцето. Когато слънцето изгрее, той застава прав, обърнат 
към него и се прекръства, взема питата ия разчупва на две на топчето на бран- 
дука, в който са впрегнати воловете и ралото. Кръстосва ръце и захранва воло- 
вете с по един залък, изяжда и той един и заорава първата бразда от заник до из- 
ник, от запад до изток, с думите: Айде, Бог да е на помощ. Господ напреж, ние 
отподире. Така очертава с бразди първата леха. Преди да разхвърли семето в 
нея, той се нахранва, за да е сита и пълна годината (Царева поляна, Хасковско). 
В с. Кирково, Момчилградско заедно със сеяча на нивата отиват и членовете на 
семейството с децата, тъй като се вярва, че на колкото повече хора се раздаде от 
питката, толкова по-богата ще е реколтата през годината. Тя се разчупва върху 
опашката на ралото. В с. Мугла, Девинско от питата сеячът раздава на съседите 
си по нива. Тук традицията повелява на този ден да се раздава за хаир. В торба- 
та със семето до голямата пита слагат и малките колачета, колачкове с дупка. 
От тях се дава на воловете, а едно остава в торбата при семето до края на сеит- 
бата, след което то се връща в хамбара при житото, за да се запази берекета. В 
Асеновградско чупят голяма пита, ломник, от която също раздават на съседите 
по нива и на преминаващите оттам. В с. Малка Арда носят на нивата цала пита 
и раздават от нея, за да се запази цялостта на реколтата. 

В земеделските обредни практики в Родопите липсва коленето на петел в 
първия ден на сеитбата. Само в някои села от Източните Родопи, в които живеят 
бежанци от Беломорието и Мала Азия, сеячът носи варено или пържено пиле и 
след като се нахрани, нарежда костите в първата бразда, за да се запази семето 
от мишки (Михайлова 1996: 65). В някои села преди да е започнала сеитбата 
семето се пресипва от чувала в цедилката или в женска фута и част от него се 
прекарва през дупката на малък колак. 

Нивата се очертава на лехи, надасе, евлеци. В някои села по високите части 
на планината това не се прави, а семето се разхвърля наведнъж, след което се 
заорава. Есенната сеитба е под рало. В Източните Родопи първата шепа семе е 
за воловете, а още в селото шепа семе се хвърля на кокошките. След това сеячът 
разхвърля шепа семе в четирите посоки на нивата за птичките, за мравките, за 
сиромасите, за децата си. Гурците в Кърджалийско в този момент наричат семе- 
то за птичките и за зимата (Михайлова 1996: 44). Семе и хляб не се връщат 
от нивата. Есенната сеитба продължава, докато се засеят всички ниви, отделени 
за зимно жито. В Смолянско есенната сеитба завършва с курбани за дъжд и бе- 

рекет, за предпазване на посевите от градушка. В с. Широка лъка краят на есен- 
ната сеитба се отбелязва с приготвянето на клин (вид баница) на свършица. 

Земеделецът в Родопите, а и не само там, оре и сее през повечето време от 
годината. От Преображение, Голяма и Малка Богородица и Кръстовден до Ди- 
митровден той сее зимно жито. От Варвара до Власовден или от Благовец до 
Гергьовден и Костадиновден той сее лятно жито (ръж, ечемик, овес). Селянинът 
оре почти цяла година, но резултатът е оскъден. По повод на това са популярни 
следните изрази: Линджуперинът (земеделецът — б.а.) много оре, малко съби- 
ра и всичко от Господа пада или Чифчия хаджия не бива, но пък Държиш ли 
се за земята, гладен не оставаш. 

Посятата нива, в която са заложени семето и надеждата за плодородие, е 
обект на въздействие на реални и магически сили. С помощта на рационални 
и ирационални средства стопанинът се стреми да продуцира положително въз- 
действие върху растежа на житото и да неутрализира отрицателното влияние 
на негативните фактори. Още при сеитбата нивата се бележи с определени зна- 
ци, нишани, показващи нейното особено състояние в процеса на прорастването 
на зърното. В с. Старцево в посятата нива заравят зъб от дива свиня и забиват 
вейка от дива дюля или от осика, ясен. В други села от Смолянско забиват на 
края на нивата пръчката от сурово буково дърво, с която са подкарвали волове- 
те. Семантиката на тези знаци ясно бележи защитената плодовитост на нивата“. 
Широко се прилага използването на яйцето като апотропейна вещ. В нивите 
се зарива бяло или червено яйце за предпазване на посевите от градушка. В с. 
Камилски дол на Велики петък се заравя бяло яйце с наричането: Соль и ода, 
Боже, лети, запазвай на от градушка. В с. Хвойна на Велики четвъртък се 
носи на зимна нива първото боядисано яйце и се зарива в единия край, за да я 
пази от градушка и от мамене. Особено силен апотропеен знак е съчетаване- 
то на заровеното червено великденско яйце и забития кол в средата на нивата 
с окачен на него волски череп. Обикалянето, обидането, на посятата нива на 
Гергьовден от стапанина, в много села качен на кон, подобно на самия светец, 
се осмисля като друга форма на предпазване на плодовитостта от магии. Ма- 
гическото обиране на гергьовската роса от нивите е равно на отнемане на ней- 
ното плодородие. Валежът и влагата на Гергьовден в народните представи се 
сакрализират: Гергьовденската капка е жълтица. В Родопската област в ре- 
зултат на устойчивостта на традицията и консерватизма на вярата, маменето на 
житната нива се регистрира като жива практика до пърата половина на ХХ век. 
Мамене на плодородието на нивите се извършва и на Еньовден, когато житото 
е узряло. Но по-типично за Родопите е гергьовденското мамене, когато магьос- 
ниците, мамници, правници, голи, с бяло платно, обикалят нивите и събират 
роса. От техните магии класовете полягат, като остават да стърчат само майки- 
те, матиците на нивите. Тях те режат и ги хвърлят в своите ниви, пренасяйки 


8 Пръчката е фалически символ, символ на оплодителната сила и плодородието (Енциклопедия 
на традиционните символи 1993: 172-173). Семантиката на зъба от дива свиня може да се свър- 
же с позициите на това животно в античната митология като атрибут на Деметра. По време на 
Елевсинските тайнства свинята е принасяна в жертва на богините на плодородието (Енцикло- 
педия на традиционните символи 1993: 30-37). По време на ритуална оран в чест на Деметра 
жреците смесвали месото на принесените в жертва в чест на богинята прасета с житни семена 
и ги посявали в браздите (Покровская 1983: 71 и цит. лит.). 

по този начин там берекет. Примамената нива остава рядка, с празен клас, от 
нея се добива само слама (Арнаудов 1924; Колева 1981; Николова 1999: 65-72; 
Михайлова 2002: 32). 

Противодействие на това зловредно за реколтата магическо действие е оби- 
калянето на нивите на Гергьовден от стопаните преди изгрев слънце и с велик- 
денско яйце в ръка. Едновременно с това се мери дължината на житния клас с 
пръчка, като се определя с колко е пораснал той през нощта срещу Гергьовден 
или се гледа до къде стига класът до краката и корема на коня, върху който язди 
стопанина. С кърпа се обира гергьовденска роса от нивата, за да се замеси с нея 
сухата пита на сеяча за първия ден на сеитбата, с което символично се предава 
влагата и плодовитостта на нивата за следващата година. 

В повечето села на Родопите до Гергьовден не се влиза в пшеничената нива. 
След гергьовденското обидане, тя може да се плеви (Пазарджишко, с. Равно- 
гор). В Хасковско обаче такава забрана не съществува и нивата се плеви. Тре- 
бенето на тряви става в Затурната неделя, която е от Великден до Гергьов- 
ден, когато се плевят иаламидата и другите луди тряви. На Гергьовден, когато 
се пекат агнетата в пещите, до тавата с печеното се хвърля по един корен пала- 
мида, като се извършва символично требене на паламидата, съпроводено с ду- 
мите: Да гори и веке да не излиза друга година (с. Царева поляна). 

В Родопската аграрна практика плевенето на нивите е работа на жените: По 
нивата не мине ли женска пола, тя не расте. В народните митологични пред- 
стави жената се отъждествява с раждащата земя и се възприема като носителка 
на безсмъртния кръговрат. Жената, символизираща земята, е длъжна да зачене, 
за да може земята да дава плод (Покровская 1983: 58-59). 

Жътвата в Родопите е ориентирана спрямо Еньовден (24. УІ.) и лятното 
слънцестоене, когато пшеницата достигне своята най-висока зрялост. Началото 
на жътвата често се отлага още с няколко дни и повсеместно в Родопите се сочи 
Петровден за начало на същинската жътва на пшеницата. Обредното зажънва- 
не се извършва на Еньовден в противовес на магическото отнемане на житно- 
то зърно през нощта срещу празника (Николова 1999: 65-73). В Пазарджишко 
жътвата на пшеницата трае от Яньовден и Петровден до Илинден. В с. Малка 
Арда жънат нивите по ниските места от Петровден, а житото от по-високите 
места, което узрява по-късно, прибират през август. За началото на жътвата там 
се ориентират и по един интересен феномен: щом дойдат блестунките, све- 
тулките в Родопите, това е знак, че в равнината, в овата вече жънат. В Широ- 
ка лъка жътвата започва на Еньовден, когато става презимането на житото. За 
българите мюсюлмани в Родопите жътвата започва по Среде лято, 40-50 дни 
след Адрелез, когато са трите най-горещи дни в годината. 

Жътвата трябва да се започне в лек ден, понеделник. Четвъртък се смята за 
опасен ден и тогава не се препоръчва жънене, тъй като може да завали градуш- 
ка (Кърджалийско). Жътвата започва на стара месечина. Стават рано, вярват в 
добрата и лошата среща на този ден. В първия ден на жътвата в Кърджалий- 
ско приготвят голям пшеничен хляб и го раздават за плодородие. Пръв заженва 
жътвар или жътварка с лек поляз. Той откъсва един клас и го хвърля напред в 
нивата, с думите: Дай, Боже, ай тъй да бяга нивата, да хвръкнем, да не зам- 
ръкнем. Останалите жетвари забиват отзад на гърба си по един клас или стебла 

от жито, за да не ги боли кръста. Прекръстват се и започват жътвата. Навсякъде 
се изпълнява обредът с първия сноп, побиване на първия сноп. Той стои прав 
през целия ден като израз на идеята, че колкото е висок първият сноп, толкова 
ще бъде висок купът от полученото след жътвата и вършитбата жито. Словес- 
ният израз на тази идея е: Толькьв купень жито дърмонено. В Средните Родопи 
първият сноп се оставя развързан, за да не се завързват ръцете на жетварите. 
Връзва се вторият сноп. Според сведения от Източните Родопи първият сноп 
се побива, за да има берекет на нивата, вторият сноп се побива пред стопанина, 
който дава пара на жътваря, а третият сноп най-пъргавата мома побива на коие- 
лето, главеника си или на случаен пътник край нивата. При всеки от случаите 
на жетваря се дава пара. Практиката с първите снопове се прилага, когато ни- 
вата се жъне от наемни работници, когато се ползва трудът на два чекъма мо- 
мичета (Михайлова 1996: 25-98). 

По време на жътвата се спазват редица условия и забрани, с които се цели 
нейният успешен край: не се мести веднъж поставеното на земята въже, за да 
не се разболеят жътварите; не се разменят сърповете и паламарките, които се 
оставят единствено на земята; не се сяда преди чекъмът да е завършен; не се ми- 
нава пред чекъма, за да не се порежат и пр. Когато някой от жетварите изостане 
и чекъмът се извие като дъга, се казва, че той е направил корем, коза или опаш- 
ка. Този жетвар е подложен на присмех от останалите. В такъв случай казват, 
че му се е развил пъпът, че тлъстата опашка прилича на питата, която дават на 
бабата-акушерка, когато се роди дете. Тук ясно проличава отъждествяването на 
зрялата нива с бременната жена, а жътвата с раждането на зърното-дете (Нико- 
лова 1999: 119-250). Сред тракийските българи, живеещи в Източните Родопи, 
има обичай по време на жътвата, шегувайки се, да заграждат на юнак изоста- 
налата от другите жетварка, като й напомнят да повика годеника си, за да я от- 
гради. Като намерят двоен клас, вярват, че това е майката на нивата, матица- 
та, берекета и се закичват с него, а вечерта го поставят на хамбара и там стои 
до сеитбата, когато го стриват в семето. Ако го намери мома, тя го закичва на 
чеиза си за плодородие. Ако сред жетварките има бременна жена, вечерта при 
напускане на нивата оставят последния сноп развързан, за да роди лесно. На- 
всякъде в Родопите вечер при напускане на нивата жътварите оставят отворено 
въже с кръстосана върху него ръкойка, да пази нивата и да показва, че работата 
продължава на следващия ден. 

В Източните Родопи битува традицията да се кани главеницата на главени- 
ковата нива на меже или главеницата да жъне на бабина нива. Вечерта се съ- 
бират в дома на главеника, където бабата дарява годеницата с китка със златна 
пара. На следващата година отново се вика меже на главениковата нива. Това 
продължава до женитбата на главениците (с. Тънково, Хасковско). В с. Вълче 
поле в първия ден на жътвата всички главеници в селото се канят да жънат на 
бабината нива. Още преди началото на жътвата главеницата получава покана 
от бабата, заедно с подарък — кърпа и обувки (с обувките да отиде на нивата 
на бабата, а с кърпата да бърше потта по време на жътвата). Сутринта момъ- 
кът я отвежда на нивата. Тя е облечена с главенишката си премяна и закичена с 
всички накити, дадени с нишана при оглавяването. Цял ден момата жъне с това 
облекло, без да свали нещо от него, за да не се загуби плодородието на нивата. 

Вечерта бабата отнася в дома й дарове — китка с алтънче и обувки. В по-ново 
време главеницата се кани на вечеря в дома на бабата. В с. Камилски дол главе- 
ницата се кани на бабина нива в лек ден, понеделник, да ги здравова, да целу- 
ва ръце на бабата и на всички от рода. Вечерта тя получава китка с ермелик и 
пари за свършената работа. Участието на главеницата в първия ден на жътвата 
на главениковата нива е своеобразен акт на обредно приобщаване на бъдещата 
невеста към рода и имотите на мъжа, при което прозира стремежът в условията 
на тежък плодоносен труд да се подложи на изпитание бъдещият нов член на 
семейството, за да се откроят качествата на годеницата. Главно обредно лице за 
това приобщаване е свекървата — бабата. Плодоносната нива в първия жътвен 
ден е средата, където става приобщаването с идеята, както е плодоносна нивата, 
такава да е и бъдещата невеста. 

Пак в този район (Хасковско, Ивайловградско, Крумовградско) съществува 
обредната практика да канят булката в първата година след сватбата да жъне 
един ден на нивата на калтатата, докато не й е дадена прошка да събле- 
че венчалните дрехи. Там на житната нива калтатата дава прошка на булката 
да съблече сватбената дреха. Тя получава устна покана от калтата и заедно с 
мъжа си или с етърва си отива на нивата на кумовете. Облечена е със сватбе- 
ния кюрк, подплатен с кожа. Като пристигнат на нивата, кумицата може ведна- 
га да получи прошка от кума, а може да зажъне и след известно време да бъде 
опростена или това да стане до края на деня, като тя трябва да жъне с кюрка 
— всичко зависи от волята на калтатата. Когато реши да й даде прошка, той 
казва: Кумице, вземи прошка и си свали кюркя. Кумицата полюбва ръката на 
калтатата и калманата, сваля сватбената дреха и накитите, като се забражда с 
характерния за омъжената жена от този край тестемел. Вечерта кумицата и 
кумецът биват отведени в дома на калтатата, където ги гощават богато и им 
дават платката за деня — китка с алтънче за кумицата и пари за кумеца или 
етървата. Този обред носи още и названието заождане на кумицата на нива- 
та. Кумицата жъне на нивата на калтатата още няколко недели (даването на 
прошка става в неделя). 

Жътвата е преход към новото състояние на житото, акт на символично ражда- 
не на зърното. В унисон с този преход става и смяната на статуса на невестата. 
От нея се очаква потомство, а плодовитостта на булката е продуцирана от плодо- 
родието на житната нива, откъдето тя поема пътя на своето ново състояние. 

Накрая на всяка нива и при завършване на жътвата оставят три класа или 
една ръкойка, заплитат ги на плитка, връзват ги с червен конец и чесън и ги 
навеждат към земята, като ги притискат с камък. Това е илитката на нивата, 
заплитьк, нивник, доженък, хакъ на нивата или още брада, брадь. В Източ- 
ните Родопи при заплитането на плитката се изрича следното: Както се плете 
плитката, тъй да се сплита житото. Тя остава на нивата неожъната. След 
като се изплете, жетварите остават да постоят около нея. В Пазарджишко около 
заплетената с червен конец, чесън и паричка плитка жетварите нареждат сърпо- 
вете си в кръг, след като са ги измили над нея заедно с ръцете си. Това се прави 
с радост от свършената жътва. В Смолянско след привършване на жътвата се 
прави заплитек, с който даряват сърпа. Увиват сърпа със заплетените класове 
и ги отскубват, като правят кратка почивка в чест на даряването на сърпа преди 

да потеглят към къщи. Така накичен, сърпът се поставя на обичайното му място 
на гредата и стои там до следваща жътва. По други села в този район освен 06- 
виването на сърпа с няколко класа, оставят малко нерезана нива, която сплитат 
на плитка и привеждат към земята. Според народните вярвания в плитката е съ- 
средоточена цялата плодовитост на нивата. Тя не се реже, а се оставя на нивата 
след жътвата в израз на идеята за непрекъснатото плодородие и вечния кръго- 
врат на житното зърно през световете. 

От едрите класове на хубав сорт пшеница момите и жените плетат житни 
гребенчета, колизмички, бради (Стаменова 1974: 76-83). Това е любимо за- 
нимание на момите-гурбетчийки по жътва. В Източните Родопи главениците 
изплитат много такива гребенчета от клас, украсени с цветни конци и пайети, 
нанизват ги на пръчка от плодно дърво и в деня на сватбата ги нареждат на че- 
иза си. Когато сватките дойдат да вземат чеиза на булката, те разграбват гре- 
бенчетата и ги завързват на ресните на тестемелите си и заедно с чеиза ги от- 
насят в дома на младоженеца, пеейки: Както се отделя жито от слама, тъй 
се отделя щерка от мама.... В тези думи е ясно отразена идеята за тъждество 
между жътвата и сватбата. 

Подредените на кръстци, токурджуми снопи или на купени, купен, остават 
на нивата до началото на хармана. За запазване от уроки най-отгоре купните 
се покриват с бял трън. 

При свършване на жътвата навсякъде в Родопите се коли петел. Изразът зъ 
колим петеля означава свършване на жътвата. 

Последният сноп в края на жътвата също е обект на специални обредни 
действия. Той е по-голям от останалите снопи. Някъде в него поставят камък, 
за да е тежко житото, другаде тояга, по-дълга от стеблата, за да расте високо 
житото през следващата година, а най-често в него поставят ръкойка с класове- 
те надолу, та нивите да имат много клас. Последният сноп се изправя на нивата 
и всички жътвари сядат около него да починат, за да остане умората от жътвата 
на нивата. Жътварите хвърлят сърповете си през рамо и гадаят за здраве и пло- 
дородие. На много места жътвата завършва с песни и хора. 

Вършитбата в Родопите има своите специфични особености. На много мес- 
та правенето на хармани става чрез свикване на меже. Във високите части на 
планината на всяка търла има харман, където се извършва очукването на зър- 
ното от снопите, без да се вършее с добитък (с. Старцево). Получената след 
очукването слама се нарича тръсена слама или тръсенина. Тя се употребява 
за покриването на къщи и плевни. Практикува се и овършаването на очуканата 
слама с добитък на вършило без стожер. В по-равнинните части на Родопите 
харманите се намират около селото или събрани по няколко в близките ниви. И 
там се практикува очукване на житото с копан за пране или тояга, за да се отде- 
ли от него за семе. Първото чукане на житото се нарича здравоване на стопа- 
нина със житото. Чукайки, той нарича: Здраво, здраво, догодина по-здраво. 
Първото очукано зърно се отвява, пресява, смила се на воденицата и от него се 
омесва питка. Тя се раздава на съседите. 

Основна грижа на стопанина по време на вършитба е да опази зърното от 
дъжди примамване. Много стопани обещават курбани, ако успеят да приберат 
зърното сухо от хармана в хамбара. Като предпазна мярка от намокряне на жи- 

тото е забраната да се носи вода близо до хармана или да се пие вода в него (с. 
Сърница). 

Харманите в Родопите биват: вършила без стожер, вършило със стожер и 
харман с вършитба с диканя. При първите два вида вършитбата се извършва с 
коне, катъри, мулета, гонени от човек в хармана или завързани с въжета за сто- 
жера, около който се навиват и развиват. При хармана с диканя се употребява 
волски впряг, влачещ диканята върху насадените снопи. Овършаното зърно се 
смита в средата на хармана. Нарича се врах и се вярва, че тогава има опасност 
зърното да бъде примамено от магьосници и мамници. Забиването на метлата, 
греблото и вилата във враха се прави за предпазване на зърното от примамване 
(Гоцеделчевско). 

Зърното се отвява на вятъра, след което се отсява с дърмон, сито с кожено 
дъно и по-ситно решето. В някои села отсятото жито се мие, правят миялка, 
суши се на чулове и се насипва в хамбарите. При насипването на дъното на 
хамбара се поставя шепа старо жито, за да се запази плодовитостта на нивата 
и занапред. Непосредствено след приключване на вършитбата от новото зърно 
се смила брашно, от което за пръв път се меси пита на Богородица. На Богоро- 
дица, покровителка на жените и плодородието, е прието да се поднася първият 
плод от новата реколта и празниците Успение Богородично и Рождество Бого- 
родично (Голяма и Малка Богородица) са свързани съответно с жертвоприно- 
шението на първите плодове — хляб, грозде, диня и т.н. ис началото на есенна- 
та сеитба, със земеделската обредност. 

Още щом се изпече питата, стопанинът я отнася на нивата и обикаля с нея в 
ръце. Като се върне в селото, питата се разпределя на наченки и с грозде и вино 
се раздава на съседите. В Хасковско се раздава хляб и вино. В Чепеларско на 
Летен Св. Атанас (5. УП.) за пръв път се меси пита от новото брашно, пекат се 
малки хлебчета, петурчици, с две просфорки отгоре, които се раздават из село- 
то. Смятат, че на този ден времето се обръща към зима. В с. Триград, Девинско 
за пръв път от новото жито се пекат малки хлебчета, фудулчици, които се раз- 
дават за здравето на воловете и конете и за плодородие. В Пазарджишко, когато 
приключи вършитбата, във всяка къща се коли петел, точи се баница и се меси 
пита. Това ет. нар. довършильник на прибиране на реколтата. 

На Богородица на много места в Родопите се коли обречения курбан на ни- 
вата, дала най-добра реколта. Това е специфична особеност на земеделската 
традиция в Родопите. Обикновено заможните стопани обричат курбан на най- 
плодородната нива и изпълняват оброка най-често на Успение Богородично. 
Тези стопани използват труда на гюнлюкчии или прибират реколтата на меже 
от най-голямата торена нива. Колят овце или теле на нивата, там варят курбана 
и го изяждат с всички жътвари (с. Хвойна). 

Свикването на меже за земеделската работа е типично за родопската тради- 
ция и се прилага при жътва и сенокос, при правене на хармани, при прашене и 
вазриване на царевица, при садене на тютюн. Това е форма на взаимопомощ, 
при която трудът не се връща за разлика от работата на отменка, когато трудът 
се връща. Когато стопанинът свика жетварско меже, той е длъжен да заколи 
курбан след свършване на работата. 

Краят на усилната земеделска работа в Родопите се отбелязва с характерни 

обичаи, които съдържат идеята за удовлетворение от положения труд и почит 
към Божето благоволение за постигнатото, с пожелание за по-добра реколта 
през следваща година. Празниците, посветени на приключилия земеделски се- 
зон, протичат под формата на общи трапези с раздаване на обредната храна или 
като карнавални игри. Всички те са ориентирани към големия есенен празник 
Димитровден или Касъм. 

В с. Гарваново, Хасковско празникът се нарича Господюва черква. След като 
се обере гроздето и се налее новото вино, хората се събират на обща трапеза, 
на която си разменят хлябове от новото брашно, грозде и се черпят с ново вино. 
В с. Сърница в дните около Касъм селяните се събират на общи трапези с пло- 
довете от прибраната реколта. Жените замазват дупките на мишките, за да не 
напакостят в хамбарите. 

В с. Драгиново се изпълнява карнавалът Старци. Мъже, маскирани с кожи 
и със звънци на кръста обикалят селото, возейки се на двуколки. Сред маски- 
раните е брачната двойка на бабата и дядото с малко дете — увито в пар- 
цали коте. Те благославят из селото труда на стопаните и получават дарове от 
реколтата — хляб, зърно, плодове. Маскарадни игри на есен се провеждат ив 
Източните Родопи, където се наричат Джамала, а участниците джамалари. В 
с. Девисилово Джамала правят, когато приберат реколтата от царевицата и фа- 
сула. В игрите участват ергени и мъже, преобразени в обредните роли кадгна и 
арапе, с маски и високи гугли от козя кожа, със звънци на кръста и тояги в ръ- 
цете, с тях вървят амбарджиите, които носят събраните дарове и кеменджии- 
те, музикантите. Шествието обикаля селото нощем и изпълнява различни игри 
по желание на стопаните — игра на сватба, борба, бой за кадъната. Получават 
накрая подаръци — жито, царевица, които след това продават и с парите си ус- 
тройват курбани. 

В с. Царева поляна след Архангеловата задушница, Одуше (8. ХІ.), се про- 
вежда Боллук панаир, с който се ознаменува краят на трудовата година. Тук каз- 
ват, че с Буллук панаир свършва годината. Празникът се провежда по махали, 
като на едно място се събират по 16 къщи. Със средствата на селяните от една 
махала се закупуват 2—3 овце. От месото варят яхния — дробене с вода. След 
като се свари, яхнията се дели по равно на броя на участниците, на 16 части. 
На определеното място в махалата всеки отива със синия, паница, хляб, вино и 
ракия, носят и грозде. След като си раздадат взаимно от храната и продуктите 
и получат от яхнията, всички отнасят трапезите в домовете си и се гощават с 
близките си. 

С тези карнавални празници и общите трапези годишният кръг, в който се 
вписват всички земеделски дейности от сеитбата, жътвата и вършитбата до при- 
бирането на останалите реколти от нивите и гроздето с наливането на виното, 
се затваря, за да се повтори с цялата си пълнота всичко останало през следваща 
година. 

